Μιχάλης Πανόπουλος

Ο Μιχάλης Πανόπουλος (αγγλικά:  Mike Panopoulos και Michael Panopoulos), γεννημένος στις 9 Οκτωβρίου 1976}, είναι Ελληνοαυστραλός πρώην ποδοσφαιριστής και νυν προπονητής ποδοσφαίρου. Οι γονείς του Πανόπουλου κατάγονται από το Κρατερό Φλώρινας.

Καριέρα
Γεννημένος στις 9 Οκτωβρίου 1976 στη Μελβούρνη, ο Μιχάλης Πανόπουλος ξεκίνησε την καριέρα του από τις ακαδημίες της Χάιντελμπεργκ Γιουνάιτεντ και προωθήθηκε στην πρώτη ομάδα το 1993.
Το καλοκαίρι του 1994, ο Πανόπουλος πήρε μεταγραφή για τον Άρη Θεσσαλονίκης. Πραγματοποίησε το ντεμπούτο του στην αγώνα Κυπέλλου Πιερικός-Άρης 6-1 (21/09/1994) και αγωνίστηκε όλη την υπόλοιπη σεζόν με την ερασιτεχνική ομάδα του συλλόγου. Την επόμενη σεζόν (1995/96) αναβαθμίστηκε και μετείχε στο πρόγραμμα της επαγγελματικής ομάδας. Στις 7 Ιανουαρίου 1996 αγωνίστηκε για πρώτη φορά σε αγώνα της Α’ Εθνικής (Καλαμάτα-Άρης 1-1). Στις 10 Μαρτίου 1996 σημείωσε το πρώτο του τέρμα με τη φανέλα του Άρη, στον εκτός έδρας αγώνα με τον Απόλλωνα Σμύρνης.

Στις 19 Φεβρουαρίου 1999, έχοντας χάσει στο μεταξύ την θέση του στο βασικό σχήμα του Άρη, παραχωρήθηκε δανεικός για ένα μήνα στην Σκωτσέζικη Νταντί Γιουνάιτεντ  χωρίς όμως να κερδίσει κάποιο μονιμότερο συμβόλαιο συνεργασίας. 

Στις 27 Αυγούστου 1999 μεταγράφηκε στην αγγλική Πόρτσμουθ έναντι του ποσού των 750.000 λιρών.  Στο Πόρτσμουθ έμεινε για δυόμισι χρόνια, με απολογισμό 6 γκολ σε 54 ματς, αλλά έφυγε από τον σύλλογο τον χρόνο πριν την άνοδο στην Πρέμιερ Λιγκ. Ενδιάμεσα (σεζόν 2001-02), είχε παραχωρηθεί  ως δανεικός στην Ντανφέρμλιν Αθλέτικ  για το διάστημα 28 Δεκεμβρίου 2001-28 Μαρτίου 2002, πραγματοποιώντας 9 συμμετοχές στη Σκωτσέζικη Πρέμιερ Λιγκ. 

Το καλοκαίρι του 2002 επανήλθε στον Άρη, αλλά μια σειρά από τραυματισμούς τον κράτησαν  μακριά από τις καλές εμφανίσεις του παρελθόντος. Με την κιτρινόμαυρη φανέλα αγωνίστηκε συνολικά (στις δυο θητείες του) έξι σεζόν, αγωνιζόμενος σε 114 αγώνες (62 στη Super League, 27στη Super League 2 καθώς και 25 για το θεσμό του Κυπέλλου Ελλάδας) σημειώνοντας οκτώ γκολ. 

Το 2003 ο Πανόπουλος επέστρεψε στην Αυστραλία και αγωνίστηκε στην ομογενειακή ομάδα της Σάουθ Μέλμπουρν  ενώ την περίοδο 2004-05 φόρεσε τη φανέλα της Κέρκυρας, παίζοντας όμως σε ελάχιστα ματς και αποδεσμεύθηκε το 2006 (με τους «Φαίακες» πλέον στη Β’ Εθνική).
Ακολούθησε μια νέα επιστροφή στην Αυστραλία, όπου το 2007 αγωνίστηκε με τους Οουκλέι Κάνονς (Oakleigh Cannons) της Βικτόριαν Πρέμιερ Λιγκ. Προπονητής στην εν λόγω ομάδα ήταν ο Τζόνι Αναστασιάδης και από το 2009 ο Πανόπουλος απέκτησε τον διπλό ρόλο του παίκτη και βοηθού του Τζόνι. 
Τη σεζόν 2012/13 προπονούσε τις ομάδες Κ12 - Κ13 της Altona City SC.

Εθνικές Ομάδες
Ο Πανόπουλος χρίστηκε διεθνής με την Εθνική Ελλάδας Κ21. Πιο συγκεκριμένα αγωνίσθηκε μόνο μια φορά, στις 22 Ιανουαρίου 1997 στον αγώνα Ελλάδα (Κ21) - Εθνική Ιταλίας Κ21 1-0.

Παραπομπές

Εξωτερικοί σύνδεσμοι
 Το προφίλ του Πανόπουλου στο soccerbase.com
Το προφίλ του Πανόπουλου στο transfermarkt.com

Έλληνες ποδοσφαιριστές
Αυστραλοί ποδοσφαιριστές
Μέσοι ποδοσφαιριστές
Αυστραλοί ποδοσφαιριστές στο εξωτερικό
Ποδοσφαιριστές Άρη Θεσσαλονίκης
Ποδοσφαιριστές Ντανφέρμλιν Αθλέτικ
Ποδοσφαιριστές Α.Ο. Κέρκυρας
Ποδοσφαιριστές Πόρτσμουθ ΦΚ
Ποδοσφαιριστές Σάουθ Μέλμπουρν ΦΚ
Ποδοσφαιριστές Πρέμιερ Λιγκ Σκωτίας
Ξένοι ποδοσφαιριστές στην Σκωτία
Ποδοσφαιριστές Εθνικής Ελλάδας Κ21
Ποδοσφαιριστές Νταντί Γιουνάιτεντ
Έλληνες ποδοσφαιριστές στο εξωτερικό